HU Az Európai Unió Hivatalos Lapja C 292/4

A meghallgató tisztviselő zárójelentése (1)

COMP/39.452 – Ablak- és franciaablak-vasalatok

2012/C 292/04

Az eljárás egy olyan kartellre vonatkozik, amelyben 1999 és 2007 között kilenc ablakvasalat- és franciaablakvasalat-gyártó évente egyeztetett áremeléseket hajtott végre az Európai Gazdasági Térség (a továbbiakban: EGT) területén.

ELŐZMÉNYEK

A Bizottság 2007 júliusában azt követően hajtott végre előzetes bejelentés nélküli ellenőrzéseket, hogy a Roto Frank AG vállalkozás benyújtotta engedékenység iránti kérelmét. A vizsgálatok során az engedékenységi közlemény alapján a Gretsch-Unitas GmbH és a Mayer & Co. Beschläge GmbH nyújtott be kérelmet. A Bizottság 2007 júniusában feltételesen mentesítette a Roto Frank AG-t a bírság alól.

AZ ÍRÁSBELI ELJÁRÁS

Kifogásközlés

Az említett, engedékenység iránti kérelmek benyújtása és az azt követően végzett bizottsági vizsgálat után az ügyben 2010. június 16-án bocsátották ki a 9 vállalatcsoporthoz tartozó 14 jogi személynek (2) címzett kifogásközlést. A Bizottság arra az előzetes következtetésre jutott, hogy a címzettek 1999 és 2007 között a Szerződés 101. cikkét és az EGT-megállapodás 53. cikkét érintő egységes és folytatólagos jogsértésben vettek részt, mivel az EGT területére vonatkozóan évente egyeztetett áremelésekről állapodtak meg. A Bizottság jelezte, hogy határozatot kíván elfogadni a jogsértés megállapításáról és a bírságokat az 1/2003/EK rendelet 7. és 23. cikke értelmében fogja kiszabni.

Iratbetekintés

A Bizottság a kifogásközlés címzettjei számára az ügyiratokba való betekintést CD-ROM formájában biztosította, amelyet a címzettek 2010. július 5-én kaptak meg. Emellett a vállalkozások nyilatkozataihoz a Bizottság helyiségeiben nyerhettek betekintést.

Az érintett vállalkozások az iratbetekintést illetően nem jeleztek problémát.

A kifogásközlésre való válaszadásra kitűzött határidő meghosszabbítása

A Bizottság a kifogásközlés címzettjei számára először a CD-ROM formájú ügyirat kézhezvételétől számított nyolchetes határidőt biztosított arra, hogy megfogalmazhassák a kifogással kapcsolatos írásos álláspontjukat.

A felek közül többen a határidő meghosszabbítását kérték, amelyet részben engedélyeztem. Az érintett felek indoklásától függően 1–3 hét közötti határidő-hosszabbítást hagytam jóvá; háromhetes határidő-hosszabbítást első sorban a kérelmező nyelvén nem elérhető bizottsági ügyiratok fordítása céljából engedélyeztem.

A felek mindegyike a határidőn belül válaszolt a kifogásközlésre.

Mivel jogutódlása keretében a Strenger vállalkozás 2010 szeptemberében jogi formát és nevet változtatott, a Bizottság arról tájékoztatta e vállalkozást, hogy a határozat címzettjei között az új vállalkozás neve szerepel, és lehetőséget biztosított a Strenger számára álláspontja ismertetésére.

A SZÓBELI ELJÁRÁS

Szóbeli meghallgatás

Az eljárásban résztvevő összes vállalkozás élt a szóbeli meghallgatáshoz való jogával. A meghallgatásra 2010. október 19-én került sor.

A HATÁROZATTERVEZET

A címzettek kifogásközléssel kapcsolatos írásbeli és szóbeli meghallgatását követően a Bizottság mind a 9 vállalatcsoport ellen fenntartotta kifogásait, ugyanakkor úgy határozott, hogy a Maco, a Fuhr és a Siegenia vállalkozásokhoz tartozó 3 jogi személy ellen visszavonja azokat. Az AGB olasz vállalkozás esetében mintegy 8 hónappal csökkentették az Olaszország területére korlátozódó jogsértés időtartamát.

A Bizottsághoz benyújtott határozattervezet csak olyan kifogásokat tartalmaz, amelyek vonatkozásában az érintett felek lehetőséget kaptak álláspontjuk ismertetésére.

A fentiek alapján megállapítom, hogy ebben az ügyben a felek meghallgatáshoz való jogát tiszteletben tartották.

Brüsszel, 2012. március 26-án. Michael ALBERS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU bizottsági elnöki határozat 16. cikkével összhangban (HL L 275., 2011.10.20., 29. o.).

(2) Roto Frank AG (Roto), Gretsch-Unitas GmbH, Gretsch-Unitas GmbH Baubeschläge (Gretsch-Unitas), Mayer & Co Beschläge GmbH, Dipl. Ing. Ernst Mayer'sche Privatstiftung (Maco), Siegenia-Aubi KG, Siegenia-Frank Verwaltungs-GmbH, NORAA GmbH (Siegenia), Aug. Winkhaus GmbH & Co. KG (Winkhaus), Hautau GmbH (Hautau), Heinrich Strenger GmbH (Strenger), Carl Fuhr GmbH & Co. KG, Fuhr Beteiligungsgesellschaft mbH (Fuhr), Alban Giacomo SpA (AGB).